钦定古今图书集成/明伦汇编/氏族典/第062卷 > 《廖用贤尚友录》 > 舒亶
## 钦定古今图书集成/明伦汇编/氏族典/第062卷 > 《廖用贤尚友录》 > 舒亶

按《宋史舒亶传》：“亶字信道，明州慈谿人。试礼部第一，
调临海尉。民使酒詈逐后母至亶前，命斩之，不服，即
自起斩之，投劾去。王安石当国，闻而异之，用为审官
院主簿，迁奉礼郎。郑侠既贬，复被逮，亶承命往捕搜
侠，箧得所录《名臣谏草》，有言新法事者，悉按姓名治
之。擢太子中允，提举两浙常平。元丰初，权监察御史”
里行，加集贤校理。未几，同修起居注，改知谏院，进知
杂御史，判司农事。超拜给事中，权直学士院。逾月，为
御史中丞。举劾多私，气焰熏灼，见者侧目。亶在翰林，
受厨钱越法。三省以闻，命下大理，追秩勒停，远近称
快。十馀年，始复通直郎。崇宁初，知南康军。辰溪蛮叛，
蔡京使知荆南，以开边功，由直龙图阁进待制。明年
卒，赠直学士。